Virallinen lehti nro C 370 , 21/12/1999 s. 0119



KIRJALLINEN KYSYMYS E-0831/99 esittäjä(t): Graham Watson (ELDR) komissiolle (7. huhtikuuta 1999) Aihe: Elinympäristödirektiivi ja lintudirektiivi Somersetin alangot ja nummet ovat elinympäristödirektiivin ja lintudirektiivin mukaisia suojelualueita. Ne muodostavat Britannian suurimman kosteikkoalueen. Alueen pääelinkeino on karjatalous, joka vaatii kosteikkoalueiden laajamittaista kuivatusta laidunmaiksi, nitraattipohjaisten lannoitteiden intensiivistä käyttöä, nitraattipitoisia säilörehuaumoja ja muita vastaavia ympäristöä vahingoittavia toimia. Millaista yhteistyötä ja yhteisiä toimia ympäristöosastolla ja maatalousosastolla on käytettävissään perinteisen maatalouden ja ympäristönsuojelun välisen ristiriidan minimoimiseksi, ja miten ne voivat edistää korvausten avulla sitä, että maanviljelijät asettavat etusijalle ympäristön? Mitä neuvoja ja apua edellä mainitut kaksi osastoa antavat jäsenvaltioille elinympäristödirektiivin ja lintudirektiivin noudattamisen varmistamiseksi? Voiko komissio lisäksi ilmoittaa, mihin toimiin se on ryhtynyt, tai aikoo ryhtyä niiden selvien todisteiden suhteen, joiden mukaan Britannia ei noudata edellä mainittujen direktiivien määräyksiä Somersetin alankojen ja nummien kohdalla? Britannia noudattaa määräyksiä, jotka koskevat elinympäristödirektiivin liitteen IV a kohdan mukaista lajien tiukkaa suojelujärjestelmää, koska se on antanut (elinympäristödirektiivin mukaisen) suojeluasetuksen vuonna 1994. Tämän asetuksen mukaan liitteen IV a kohdassa lueteltujen lajien häiritseminen on rikos. Mitä yksityiskohtaisia tietoja komissio on pyytänyt ja/tai saanut sen osalta, missä määrin Britannian viranomaiset ovat valvoneet suojeluasetuksen noudattamista? Komission jäsenen Ritt Bjerregaardinkomission puolesta antama vastaus (5. toukokuuta 1999) Yhdistynyt kuningaskunta on luokitellut Somersetin alangot ja nummet, 6 388 hehtaaria käsittävän alueen, erityissuojelualueeksi luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) 4 artiklan mukaisesti. Yhdistynyt kuningaskunta ei ole esittänyt tätä aluetta luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY(2) 4 artiklan 1 kohdan mukaisesti. Vaikka tämä erityissuojelualue on laaja, Englannissa on useita suurempia kosteikkoalueita (esim. Washin erityissuojelualue kattaa 62 212 hehtaaria). Jäsenvaltion vastuulla on päättää tarkoituksenmukaisimmista toimenpiteistä, joilla taataan niiden lintulajien suojeleminen, joiden vuoksi Somersetin alangot ja nummet on luokiteltu erityissuojelualueeksi. Suojeluun voi kuulua sellaisia maatalouden ympäristötoimenpiteitä, jotka on vahvistettu ympäristönsuojelun vaatimusten ja maaseutuympäristön hoidon vaatimusten kanssa sopusointuisista maatalouden tuotantomenetelmistä 30. kesäkuuta 1992 annetulla neuvoston asetuksella (ETY) 2078/92(3). Yhdistyneen kuningaskunnan viranomaiset ovat todellakin nimenneet osan Somersetin alangoista ja nummista maatalouden ympäristötoimenpideasetuksen (ETY) 2078/92 mukaisesti ekologisesti herkäksi alueeksi. Tällä alueella suoritetaan maksuja niille maanviljelijöille, jotka tarjoavat tiettyjä ympäristöpalveluja. Tällaisia palveluja ovat muun muassa vedenpinnan säilyttäminen ympäristölle sopivalla tasolla ja ekologisesti arvokkaista ruohoalueista huolehtiminen. Ruohoalueilla toteutettaviin toimenpiteisiin sisältyy lannoitteiden käytön vähentäminen tai lopettaminen kokonaan. Monissa yhteisön politiikoissa tähdätään maanviljelyn ja ympäristön välisen ristiriidan vähentämiseen. Tähän mennessä asiaan ovat lähinnä vaikuttaneet ensinnäkin jo mainittu maatalouden ympäristötoimenpideasetus ja toisaalta pakollinen ympäristölainsäädäntö (esimerkiksi torjunta-ainelainsäädäntö ja vesien suojelemisesta maataloudesta peräisin olevien nitraattien aiheuttamalta pilaantumiselta 12. joulukuuta 1991 annettu neuvoston direktiivi 91/676/ETY(4)). Agenda 2000 -ohjelmaan sisältyvässä yhteisen maatalouspolitiikan uudistuksessa otetaan käyttöön uusi ympäristönsuojeluvaatimus, jonka mukaan jäsenvaltiot voivat tehdä suorien tukien maksamisen viljelijöille ehdolliseksi siitä, miten he noudattavat erikseen määriteltyjä ympäristönsuojelun vähimmäisvaatimuksia. Ympäristön ja maatalouden pääosastot tekevät tiivistä yhteistyötä näiden politiikkojen toteuttamiseksi. Maatalouden pääosasto kysyy esimerkiksi ympäristön pääosaston mielipidettä kaikista maatalouden ympäristötoimenpideasetukseen liittyvistä ohjelmista, ja jälkimmäisen suostumus tarvitaan ennen kuin ohjelma voidaan hyväksyä. Komission äskettäin antamassa tiedonannossa(5)"Kohti kestävää maataloutta" kuvataan ajankohtaista ympäristönäkökohtien sisällyttämistä maatalouspolitiikkaan. Komissio ei ole tietoinen siitä, että Yhdistynyt kuningaskunta olisi jättänyt täyttämättä direktiivissä 79/409/ETY säädetyn velvoitteensa Somersetin alankojen ja nummien osalta. Jos parlamentin jäsen tuo esiin asiaankuuluvia todisteita, komissio tutkii asiaa. Jäsenvaltioiden on esitettävä kertomus neuvoston direktiivissä 92/43/ETY säädettyjen toimenpiteiden toteuttamisesta kuuden vuoden kuluessa sen voimaantulosta (kesäkuuhun 2000 mennessä). Direktiivin liitteessä IV olevassa a kohdassa lueteltujen lajien suojelun osalta jäsenvaltioiden on toimitettava komissiolle kahden vuoden välein kertomus poikkeuksista, joita tähän tiukkaan suojelujärjestelmään on tehty direktiivin 16 artiklassa vahvistettujen ehtojen mukaisesti. (1) EYVL L 103, 25.4.1979. (2) EYVL L 206, 22.7.1992. (3) EYVL L 215, 30.7.1992. (4) EYVL L 375, 31.12.1991. (5) KOM(1999) 22 lopullinen.